**ΕΝΟΤΗΤΑ ΔΕΥΤΕΡΗ**

**ΛΕΞΙΛΟΓΙΚΗ ΜΕΤΑΒΟΛΗ**

* Ίσως η πιο φανερή περίπτωση γλωσσικής μεταβολής, και σίγουρα αυτή που και οι ίδιοι οι φυσικοί ομιλητές αντιλαμβάνονται, είναι η λεξιλογική μεταβολή.
* Φυσικά, το λεξιλόγιο μιας γλώσσας δεν είναι ποτέ καθορισμένο με ακρίβεια. Κανείς δεν μπορεί να υπολογίσει όλες τις λέξεις που συναπαρτίζουν το λεξιλόγιο μιας γλώσσας. Άλλωστε, υπάρχουν και τα ζητήματα της πολυσημίας που συσκοτίζουν την κατάσταση (μία λέξη με πολλές σημασίες ή πολλές διαφορετικές λέξεις;). Αποτελεί ένα ανοιχτό σύστημα, όπου συνεχώς μπορούν να προστίθενται και να αφαιρούνται στοιχεία (σε αντίθεση με το γραμματικό σύστημα, που αποτελεί κλειστό σύστημα).
* Επιπλέον, το λεξιλόγιο αποτελεί τον τομέα που διαρκώς μεταβάλλεται, ακολουθώντας τις κοινωνικές ανάγκες της εποχής, την μόδα κλπ.
* Τι είναι αυτό που μπορεί να αλλάξει στο λεξιλόγιο μιας γλώσσας:
* Α) Απώλεια λέξεων
* Β) Προσθήκη λέξεων
* Γ) Αλλαγή στην μορφή των λέξεων (κυρίως αφορά την μορφολογία – φωνολογία)
* Δ) Αλλαγή στην σημασία των λέξεων (αφορά κυρίως την σημασιολογία)
* Επομένως, όταν αναφερόμαστε στη λεξιλογική αλλαγή ουσιαστικά εννοούμε την προσθήκη και την απώλεια λέξεων από το λεξιλόγιο μιας γλώσσας (τα Α-Β από την λίστα παραπάνω).
* Α) Απώλεια: Συνήθως συμβαίνει όταν αλλάζουν οι συνθήκες που απαιτούν την ύπαρξη μιας λέξης, όταν ένα αντικείμενο ή μια έννοια καταστεί παρωχημένη, λ.χ. μέτοικος, δεκάτη κ.ά.
* Επίσης, υπάρχει η πιθανότητα της απλής αντικατάστασης. Μία έννοια ή ένα αντικείμενο εξακολουθεί να έχει κάποια σημασία για την κοινωνία, αλλά η λεξική της έκφραση αντικαθίσταται, λ.χ. νερό αντί για «ύδωρ», ψάρι αντί για «ιχθύς» κ.ο.κ. Πολύ συχνά η αντικατάσταση οφείλεται στον δανεισμό (π.χ. Αρχαία Αγγλική deor > Σύγχρονη Αγγλική animal δάνειο από Λατινικά / Αρχαία Ελληνική οικία > Σύγχρονη Ελληνική ‘σπίτι’ δάνειο από Λατινικά)
* Β) Προσθήκη: Νέες λέξεις συνεχώς προστίθενται στο λεξιλόγιο μιας γλώσσας, και μπορούν να έχουν διάφορες πηγές:
* 1) Πρώτη πηγή νέων λέξεων είναι ο δανεισμός, ο οποίος μπορεί να είναι εξωτερικός, όταν η καινούρια λέξη προέρχεται από άλλη γλώσσα (π.χ. κομπιούτερ, χόμπυ, μπιφτέκι, περμανάντ κλπ.) ή εσωτερικός, όταν προέρχεται από παλαιότερη περίοδο της ίδιας γλώσσας (λ.χ. από την Αρχαία Ελληνική: λεωφορείο, υπουργός κ.ά. λέξεις που επανήλθαν στο λεξιλόγιο της ελληνικής κατά τον 19ο αιώνα).
* Μια ειδική κατηγορία δανείων είναι τα λεγόμενα «μεταφραστικά δάνεια», δηλ. λέξεις που αποτελούν ακριβείς μεταφράσεις ξένων λέξεων, χωρίς όμως να έχουν κανένα στοιχείο της μορφής τους (π.χ. ουρανοξύστης, από Αγγλικό skyscraper, ποντίκι για το mouse στην περίπτωση των υπολογιστών κλπ.).
* Τέλος, πολλά δάνεια σταδιακά ενσωματώνονται φωνολογικά και μορφολογικά στην καινούρια γλώσσα, και χάνουν και την εμφάνιση του δανείου (λ.χ. σπίτι από Λατινικό hospitium, μπιφτέκι από Τουρκικό biftek).
* 2) Δεύτερος τρόπος δημιουργίας νέων λέξεων: Παραγωγή νέων λέξεων με παραγωγικά μορφήματα, λ.χ. τεστ-άρω, κριτικ-άρω, μανατζ-άρω, φιλμ-άρω κλπ.
* 3) Τρίτος τρόπος: Η διαδικασία της σύνθεσης («ασπρόμαυρη» τηλεόραση, «ονειροπαγίδα» κλπ.)
* 4) Μπορεί να υπάρχουν και άλλοι, λιγότερο συχνοί τρόποι δημιουργίας νέων λέξεων, όπως λ.χ. η επανανάλυση
* Σε κάθε περίπτωση, οι αλλαγές στο λεξιλόγιο είναι η συχνότερη και η συνηθέστερη μορφή γλωσσικής μεταβολής. Μόνο σε περίπτωση ανελεύθερου, απολυταρχικού καθεστώτος μπορεί να μπει πιθανώς κάποιο φρένο στην διαδικασία της λεξιλογικής μεταβολής, τουλάχιστον επιφανειακά.